
REZUMAT 


În perioada 1936-1938, Sigismund Toduţă a beneficiat de un 
stagiu de perfecționare în capitala Italiei, etapă de mare 
însemnătate pentru istoria muzicii românești datorită 
primului doctorat în muzică pe care Maestrul clujean l-a 
obţinut pentru ţara noastră. În Roma începutului de secol XX, 
la fel ca în toate celelalte centre culturale importante (Paris, 
Berlin, Viena, Londra), fervenţa vieţii artistice atrăgea 


consecvent muzicieni de calibru mondial și implicit evenimente de mare valoare, la care își 
dorea oricine să participe. În acest context îl regăsim pe Toduţă, student eminent al 
Academiei de Muzică Santa Cecilia (astăzi numită Conservator) și al Institutului de Muzică 
Sacră, care, cu sârguinţa-i binecunoscută, i-a impresionat pe marii profesori italieni, Casella, 
Pizzetti, Casimiri etc. 


Cuvinte cheie: național-universal, amintiri, complementarităţi, descoperiri. 

1. Introducere 


Printr-o conjunctură fericită în 2010 am ajuns la Roma, unde am petrecut 
trei luni „pe urmele lui Toduţă”, în arhivele a trei mari instituții, Accademia di Santa 
Cecilia, o societate de concerte care găzduieşte în prezent una dintre cele mai mari 
şi mai performante biblioteci muzicale italienești, Conservatorio Santa Cecilia şi 
Pontificio Istituto di Musica Sacra. Intenţionam să aduc în ţară originalul primului 
doctorat susținut de un muzician român. Datorită politicilor restrictive care interzic 
înstrăinarea patrimoniului Vaticanului, am primit doar copia autentificată, 
semnată și ștampilată cu mare bunăvoință de directorul Institutului Pontifical de la 
acea vreme, Mons. Valentino Miserachs, pe care am predat-o bibliotecii Academiei 
de Muzică din Cluj-Napoca, alături de alte câteva dovezi care întregeau dosarul 
Maestrului deja existent la Fundaţia Sigismund Toduţă. A fost o perioadă plină de 
emoții şi satisfacţii pe care orice cercetător le trăieşte odată cu descoperirile pe care 
le face. Amabilitatea profesorilor de la Roma, sentimentele plăcute care ne leagă și 
proiectele comune pe care încă le desfășurăm, mă determină să consider că acest 
stagiu de cercetare, desfășurat sub aureola toduţiană, a fost şi va rămâne un 
moment important în formarea mea muzicologică. 


2. O posibilă confluență Toduţă — Casella — Enescu 


„De mulţi ani, de când o frățească prietenie m-a legat de George Enescu 
(colegul meu de studii de la Conservatorul din Paris), am învăţat să cunosc 
muzica românească. Şi sunt bucuros să o spun, că socotesc acest popor ca pe 
unul din cele mai muzicale din Europa, și că am o deosebită încredere în 
perspectivele lui simfonice şi operistice!” — Alfredo Casella, Cluj, 3/1V/1937 
[trad. n.] 


"Alfredo Casella, Music in my time — memories, University of Oklahoma Press, 1955. 

În perioada 1936-1938, Sigismund Toduţă a primit din partea Bisericii 
Greco-catolice o bursă de studii în capitala Italiei, unde a realizat un stagiu de 
perfecționare de mare consistență, fiind primul român care a obținut un titlu 
ştiinţific de „doctor în muzicolgie”. Astfel, Sigismund Toduţă și-a pus amprenta 
asupra şcolii clujene pe care a ridicat-o la nivelul celor mai importante centre de 
cercetare muzicale europene. 

Vizita la Roma a avut o însemnătate deosebită pentru Toduţă întrucât l-a 
determinat să-și reorienteze traiectoria profesională dinspre cariera de interpret- 
pianist înspre cea de compozitor, muzicolog și profesor. 

Cu ocazia unui concert susținut de orchestra Filarmonicii din Cluj la Roma, 
Toduţă povestea cu emoție despre privilegiul ce i-a fost dat, de a putea cunoaște 
covârșitoarea personalitate a muzicienilor italieni, inegalabilele lor măiestrii 
artistice şi incomparabilele daruri pedagogice: 


„În 1936-1938 am ajuns să-l cunosc pe Maestrul Alfredo Casella de la 
Academia di Santa Cecilia (...) să constat că este una dintre personalităţile cele 
mai proeminente ale primei jumătăți de secol XX. Farmecul artei sale 
interpretative rămâne de neuitat. Lucrările de Scarlatti, Bach, Mozart, 
Beethoven, Schumann, au fost modelate chibzuit, cu o mare profunzime, 
atingând adeseori un nivel de exprimare similar artei poetice. La cursul său 
pentru pian s-a utilizat un repertoriu imens iar vasta sa cultura și bogată 
experienţă, fertilizata de o activitate constantă și neobosită, a oferit 
prelegerilor plusuri analitice foarte valoroase. Am încercat să particip activ 

însa capacităţile mele modeste pentru analiza și asimilare se pierdeau în 
lumea operei bogate și a priceperii sale componistice.!” 


Personalitatea lui Alfredo Casella (1883-1947) s-a remarcat în Italia între 
cele două războaie mondiale grație numeroaselor sale activități de susținere a artei 
contemporane. Casella a avut în codul său genetic elementele artistice, descinzând 
pe ambele ramuri, după mamă și tată, din familii de muzicieni; s-a născut cu o 
dotaţie muzicală excepţională. La 13 ani, după câţiva ani de pian cu Federico 
Bufaletti, a avut primul mare succes, într-un concert public, în cadrul Circolo degli 
Artisti din Torino, eveniment după care a fost imediat admis la Conservatorul din 
Paris, la clasa de pian a lui Louis Di&mer. Și-a perfecționat studiile interpretative 
alături de Aflred Cortot, concomitent cu cursurile de compoziție pe care le-a 
frecventat la clasa lui Gabriel Fauré, unde i-a avut colegi pe Roger Ducasse, 
Charles Koechin, Maurice Ravel și George Enescu. În 1915 s-a întors în Roma unde, 
pe lângă intensa activitate de pedagog, critic și muzicolog, a preluat conducerea 
„mişcării neoclasice”, o atitudine apărută în Italia interbelică — împărtăşită 
deopotrivă de Malipiero, Pizzetti și Respighi — care dorea să impună o schimbare 
stilistică majoră, departe de romantismul și impresionismul deja uzate, în cadre 
mult mai sobre, austere și captivante. 

Portofoliul creaţiei lui Casella cuprindea concerte pentru pian, vioară, 
violoncel, orgă, alămuri, timpani, poeme simfonice, muzică de cameră, muzică 
instrumentală orientată preponderent spre zona pianistică (2-4 mâini), lucrări 
pentru scenă precum balete și opere etc. 

Este fascinant să înțelegem cum Toduţă a trăit de multe ori revelația 
redescoperirii geniului enescian atunci când era în preajma lui Casella. Oriunde era 
întrebat despre personalitatea maestrului său italian, Toduţă nu contenea să-l 
asemene cu Enescu: 


„Doresc să precizez că Alfredo Casella era o personalitate cu totul 
excepțională. Semăna în multe privințe cu George Enescu, cu care fusese de 
altfel coleg la Conservatorul Naţional din Paris. Muzician complet, ca și 
Enescu, Alfredo Casella întrunea calităţile unui strălucit dirijor, compozitor și 
interpret de faima mondială.”? 


În muzica românească, rolul personalităţii lui Sigismund Toduţă, la fel ca 
şi cel al lui George Enescu cu ale sale lucrări de maturitate (Sonata pentru pian şi 
vioară nr. 3 „în caracter popular românesc”, tragedia lirică Oedip sau Cvartetul de coarde 
în Sol major, nr.2), pot fi invocate pentru ilustrarea paralelismului național- 


1 Sigismund Toduţă, Manuscris nedatat, din Arhiva Fundaţiei Sigismund Toduţă. 
2 Despina Petecel, Muzicienii noştri se destăinuie, Editura Muzicală a Uniunii Compozitorilor şi 
Muzicologilor din România, București, 1995, pp. 73-74. 

universal. Toduţă și Enescu au înnobilat cultura mondială prin integrarea 
melosului autentic românesc în spiritul melodiilor de esenţă latină, un exemplu 
probat de-a lungul istoriei, la Johann Sebastian Bach, de pildă, unde marea tradiţie 
a artei germane, transmisă de Pachelbel, Scheidt, Buxtehude, conţinea elemente din 
creațiile italiene promovate de Antonio Vivaldi, Legrenzi și Scarlatti. Pentru 
amândoi, arta populară avea pecetea spiritualității și originalității naționale, o 
comoară care trebuia recunoscută în plan universal. 

Perioada petrecută în Italia și anii care au urmat evidenţiază debutul unei 
posibile confluenţe între Enescu și Toduţă, coagulată prin intermediul 
experienţelor avute la Roma, o relaţie de apreciere reciprocă pe care o spicuim din 
declaraţiile surprinse de exegeți: 


„Primul succes în cariera mea de compozitor este legat de numele și 
generoasa comprehensiune pe care George Enescu a manifestat-o în mod 
constant artei și progresului muzicii românești. Este «Premiul George 
Enescu» obţinut în 1940 pentru lucrarea „Variaţiuni simfonice pentru 
orchestră mare pe o temă populară: Trecui valea”. Această recunoaștere! 
legată de personalitatea marelui muzician, înconjurat de aura genialităţii, este 
plină de semnificaţie pentru începutul de drum al unui compozitor. Premiul 
„Robert Cramer” pentru un ciclu de lieduri pe texte de Mihai Eminescu, cât și 
al doilea premiu acordat de același George Enescu pentru „Concertul pentru 
pian”, reprezintă tot atâtea impulsuri în drumul căutărilor de noi și noi 
frumuseți artistice. Semnificaţia acestor momente vine să sublinieze rostul 
eforturilor spirituale de început, investite ca delinierea unui itinerar artistic 
care urmează traseul tradiţiei culturii românești.?” 


1940, 22 decembrie 
Premiul I: Alexandru I. Zirra (Pe şesul Moldovei, poem simto 
nic) p 
Premiul II : Constantin I. Lazăr (Simfonietta) 
Sigismund Toduță (Variaţiuni simfonice) 
Premiul IIT: Romeo Alexandrescu (Allegretto rustico) 
Mențiunea I: Mircea Popa (Simfonia 1) 
Aurel C. Popovici-Racoviţă (Cvartet de coarde) 


Fig. 2 


1 Printre cei care au obținut „Premiul George Enescu” se numără: Jean Huré (Cvintetul pentru pian, două 
viori, violă şi violoncel), Paul Ladmirault (Sonata în sol major pentru vioară și pian), Alfred Mendelsohn 
(Simfonia a VI-a), Constantin Nottara (Siciliana pentru vioară şi pian), Guy Ropartz (Sonata nr. 3 în la 
major pentru vioară şi pian), Sigismund Toduţă (Simfonia a I-a), Pancio Vladigherov (Două schițe 
simfonice româneşti), Eugene Ysajie (Sonata nr. 3 în re minor pentru vioară solo). 

2 Sigismund Toduţă, Manuscris din arhiva Fundaţiei Sigismund Toduţă, datat 30 mai 1968. 

Enescu a intrat în istoria Academiei Santa Cecilia din Roma în 1932 când, la 
fel ca din multele ţări pe care le colindase, primise o dovadă de preţuire prin 
acordarea titlului de „membru de onoare al Academiei.”! 

Succesele internaţionale de care s-au bucurat Enescu și Toduţă în anii '30- 
40 s-au creionat ca o probă a maturității şi prestigiului şcolii muzicale românești, 
precum subliniază Emanoil Ciomac: „... succesele conaţionalilor noștri peste hotare 
arată vigoarea însușirilor muzicale ale unei rase minunate în plină desfășurare.” ? 

Poziţia ocupată de Enescu în raport cu școala de compoziţie românească a 
rămas discutabilă.3 Nu s-a încadrat în normele obişnuite de „întemeietor de şcoală” 
pentru că era prea preocupat de propriul drum. Nu a predat compoziția dar a fost 
întotdeauna un exemplu înțeles și urmat de muzicienii timpului. În acest context, o 
sugestie primită, precum cea mărturisită de Toduţă, devenea un eveniment cu 
mare însemnătate: 


„Eram student al Conservatorului de muzică și, depășind graniţele programei 
analitice mă aventurasem într-o lucrare vocal-simfonică de mare amploare, 
Psalmul 133. Schiţele mele simple, stângace, purtând semnele unui meșteșug 
neevoluat au fost văzute de Enescu. Cu creionul în mână, Maestrul intervenea 
acolo unde schematismul melodic se poticnea, dându-i un relief pregnant, 
îmbogăţea textul muzical cu un contra-subiect care avea darul să insufle 
desfășurării temporale un dinamism și o pulsaţie ritmică vie, distribuia în 
felul acesta o policromie orchestrală, un concert viu de timbruri 
instrumentale. Pagina s-a transformat, prin această trăsătură de maestru, 
dintr-o încercare nearticulată, într-o expresie înzestrată cu virtualitățile 
expresive ale artei.“ 


1 George Enescu proclamat membru de onoare al Academiei de muzică din Roma, în: Adevărul, Bucureşti, 45, 
nr. 14723, 31 dec.1932, cf. şi scrisoarea de mulțumire a maestrului, adresată din București, la 13 mai 
1932, contelui de San Martino, președintele Academiei, în copie, în arhiva Sectorului de istoria muzicii 
din Institutul de istoria artei, în: George Enescu-monografie, Academia de Științe Sociale și Politice, 
București 1971, p. 694. 

2 Emanoil Ciomac, Producțiile româneşti în țară și străinătate, în: Curentul, Bucureşti, 10, nr. 3378, 28 iunie 
1937. 

3 Mircea Voicana, Clemansa Firca, Alfred Hoffman, George Enescu — monografie, Editura Academiei 
Republicii Socialiste Române, București, 1971, p. 909. 

4 Sigismund Toduţă: Enescu — pedagogul, comunicare ştiinţifică, f.a., în: Sigismund Toduţă — destăinuri, 
documente, mărturii, Editura Casa Cărţii de Știință, 2008, p. 18. 

3. Profesorii de la Roma și Institutul de Muzică Sacră 


La începutul vieţii, Ildebrando Pizzetti a fost cunoscut în Italia drept unul 
dintre cei mai prolifici compozitori de muzică de operă. După absolvirea 
Conservatorului din Parma (1895), a început colaborarea cu poetul-libretist 
Gabriele D'Annunzio, alături de care a realizat capodopera Fedra (1915) şi datorită 
căruia şi-a orientat creaţia preponderent spre teatrul muzical. Ca urmare a aderării 
la mișcarea „neoclasică” italiană, despre care aminteam mai sus, în creaţia de 
maturitate a lui Pizzetti se sesizează o turnură stilistică spre o zonă „dogmatic- 
repetitivă”!, o perioadă destul de critică pentru creaţie, în care a decis să se 
reorienteze spre cercetare, dirijat şi munca de la catedră. 

Sigismund Toduţă a frecventat cursurile de compoziţie susținute de 
Ildebrando Pizzetti la Academia Naţională din Roma. Într-un interviu acordat, 
Despinei Petecel amintea cu emoție despre sutele de cursanţi care se înghesuiau pe 
lângă personalitatea remarcabilă a lui Pizzetti: (impresiona prin) erudiția gândirii şi 
noblețea creației sale... merita din plin supranumele de «Palestrina al muzicii italiene 


noi»?. 


O altă autoritate ştiinţifică de talie mondială din domeniul polifoniei 
Renașterii, care şi-a pus amprenta asupra dezvoltării profesionale a lui Sigismund 


1 http://www.arkivmusic.com/classical/Name/Ildebrando-Pizzetti/Composer/9540-1, accesat în 
17.11.2016. 
2 Despina Petecel, Muzicienii noștri se destăinuie, vol. II, Editura Muzicală a UCMR, București, 1995, p. 72. 

Toduţă a fost Raffaele Casimiri, alături de care a studiat paleografia, un 
instrumentar foarte important pentru doctoratul care a urmat şi care a constat în 
analiza şi transcripţia unor manuscrise de Giovanni Francesco Anerio necunoscute 
până atunci. 

Casimiri era cunoscut în Italia datorită preocupărilor susținute pentru 
cercetarea gregoriană. Și-a început cariera foarte devreme, la 18 ani fiind numit 
director de Seminar Teologic, dirijor şi profesor de compoziţie. La numai 21 de ani 
semna alături de Carlo Respighi şi Angelo de Santi una dintre cele mai importante 
culegeri de cânt gregorian, Rasegna gregoriana: 


„Casimiri (...) un pedagog, care a știut să stimuleze și să îndrume curiozitatea 
tinerilor cercetători spre sursele polifoniei (...), capitolul cel mai luminos al 
artei muzicale din toate timpurile. Încercările mele ulterioare de a construi o 
punte între melosul popular românesc și ethosul polifoniei italiene 
renascentiste, manifestate în special în domeniul interpretării corale, a 
folclorului nostru, au constituit într-adevăr și constituie și azi o preocupare 
constantă!.” 


DE VRBANA MVSICAE SACRAE ALTIORE SCHOLA PONTIFICIA 
CONSTABILIENDA. 


PIVS PP. XI 
MOTV PROPRIO 


Ad musicae sacrae restitutionem, secundum Pii X fei. 
rec. decessoris Nostri praescripta, itemque statuta in Co- 
dice Iuris Canonici ad can. 1264 $ I, certo efficaciterque dif- 
fundendam nulla est dubitatio quin hoc maxime valeat, pe- 


Fig. 4 


.. ad musicae sacrae restitutionem - Institutul Pontifical de Muzică Sacră din 
Roma. 


Timp de doi ani, Institutul Pontifical de Muzică Sacră a fost casa lui 
Toduță. 

Fondat de Papa Pius al X-lea în 1910, sub numele de Şcoala de Muzică 
Sacră şi decretat în 1914 ca singura instituție academică pontificală cu specific 
muzical, Institutul a funcționat de-a lungul vremii ca un for de restaurare liturgică 


1 Idem. 

pentru întreaga cultură mondială catolică. La jumătatea secolului XX, Institutul era 
deja cunoscut drept un centru valoros de dialog multicultural, deschis popoarelor 
din întreaga lume! care oferea specializări în cânt gregorian, compoziție, dirijat 
coral, orgă, muzicologie, pian şi canto, pe trei nivele de învățământ: baccalaureato (3 
ani), licenza (2 ani), şi dottorato (3 ani). Subiectele de cercetare cel mai intens 
cultivate de Institut au rămas analizele muzicale și paleografia, contrapunctul și 
armonia, istoria compoziţiei sacre, improvizaţia, cântul gregorian și cheironomia, 
acestea fiind substanţial întregite de practicile pe instrumente de epocă. În 1936, 
Institutul Pontifical îl avea președinte pe Părintele Paolo Maria Ferretti, unul dintre 
cei mai importanţi teoreticieni ai cântului gregorian de la acea vreme?, cu care 
Sigismund Toduţă a studiat „transcrierea şi acompaniamentul gregorian”, 
obținând prima diplomă cu lucrarea Cantate Domino. 


Jodu la 


Fig. 5 


1 Comunitatea Institutului cuprinde astăzi studenți din Albania, Angola, Brazilia, China, Coreea, 
Croația, Filipine, Italia, Liban, Mexic, Nigeria, Peru, Portugalia, Congo, România, Rusia, Spania, SUA, 
Vietnam, Venezuela. 

2 Paolo Maria Ferretti (n. Roma, 3 dec. 1866 — d. Bologna, 23 mai 1938) a fost profesor de cânt gregorian. 
Parcursul lui religios-profesional a început în 1884 cu jurământul de călugăr, urmat șase ani mai 
târziu de titlul de preot, abate al mănăstirii San Giovanni Evangelista din Parma între 1900 și 1919 și 
director al Institutului Pontifical de Muzică Sacră din Roma. A scris lucrări cu mare însemnătate 
ştiinţifică: Principii teorici e pratici di canto gregoriano (Roma, 1905), Il cursus metrico e il ritmo delle melodie 
gregoriane (Roma, 1913), Estetica gregoriana ossia Trattato delle forme musicali del canto gregoriano (Roma, 
1934), Estetica gregoriana dei recitativi liturgici (Veneţia, 1964), Armonie şi ritm în muzica antică (Veneţia, 
1969). 

După finalizarea primului ciclu de studii, s-a înscris la examenul de 
admitere pentru Magistero in composizione pentru care a realizat lucrările Adagio per 
organo şi Fuga vocale. 

Examenul de admitere se desfășura pe parcursul a două zile, timp în care 
candidaţii trebuiau să compună câteva lucrări complet noi, într-un interval orar 
stabilit de regulamentul concursului. 

Din adnotările găsite pe materialele păstrate în arhiva Institutului 
Pontifical reiese că Toduţă a finalizat Fuga la ora 13:30 şi Adagio-ul pentru orgă a 
doua zi la 11:30. Timpul scurt în care s-au realizat materialele, nivelul optim de 
cunoaștere a armoniei și contrapunctului, precum şi corectitudinea cu care 
conducea vocile, demonstrau că Toduţă ajunsese deja la o maturitate componistică 
pe care avea s-o certifice în lucrarea de absolvire, Psalmul pentru cor mixt şi orgă, o 
creație amplă, în formă tripartită, unde alternează momente solemne și fastuoase 
de omoritmie, cu momente mai intime, lirice, precum canonul pentru tenor şi 
contralto din partea centrală. 


Fig. 6 


În 1938 Toduţă a obţinut titlul ştiinţific de doctor pentru transcrierea și 
analiza a două lucrări compuse în 1596 de Giovanni Francesco Anerio!, 
nedescoperite până atunci, Responsoria feriae quintae sextae et Sabbathi in hebdo mada 
sancta quatuorvocibus una cum duebus passionibus pentru patru voci şi Missa 
Lateranensis pentru șapte voci. 


IGiovanni Francesco Anerio (1567-1630) este un compozitor reprezentativ pentru școala italiană 
renascentistă târzie, în special în contextul dezvoltării oratoriului. A scris un număr spectaculos de 
motete, litanii, antifoane, psalmi, madrigale și concerte de muzică sacră. 

Fig. 7 


Cercetătorii Institutului cred că această teză a fost nu doar prima din România ci și 
printre primele din Europa: „Questo dottorato di Toduţă fu probabilmente uno dei primi 
dottorati in Musicologia d'Europa solo pochianni dopo il primo dottorato della storia 
avvenutone gli USA nel 1932”! (Silvano Presciuttini — comunicare în Festivalul 
Internațional Sigidmund Toduţă, ediția 2016). Graţie acestor eforturi, în 1968 
autoritățile statale au aprobat înființarea primei structuri doctorale muzicologice, 
care funcționează și astăzi în Academia de Muzică din Cluj-Napoca, Școala 
Doctorală Sigismund Toduţiă. 


4. Concluzii 


În contextul realizărilor muzicologiei contemporane, studiile consacrate 
activității lui Sigismund Toduţă au un plus de semnificaţii deoarece, pe lângă 
importanţa lor ştiinţifică, ele au rostul de a ţine mereu trează, în minți şi inimi, 
pilduitoarea personalitate a Maestrului clujean. 

Sigismund Toduţă datorează mult culturii muzicale italiene, în special 
resurselor renascentiste de la care a preluat gândirea cromatică și contrapunctică 


1 „Acest doctorat al lui Toduţă a fost probabil unui dintre primele doctorate în Muzicologie din Europa, 
la câțiva ani după primul doctorat obținut în SUA în 1932.” [trad. n.]. 

de sorginte modală. În Italia, Toduţă și-a desăvârșit tehnicile de creaţie pe care le-a 
materializat, într-o manieră stilistică personală, în atâtea și atâtea capodopere. Mai 
mult decât atât, prin intermediul lui Alfredo Casella s-a făcut o legătură cu 
universul enescian, mărturisirile muzicianului clujean evidențiind o anume 
complementaritate născută din aura modernismului creaţiei lui Enescu, care se 
manifesta în întreaga Europă la începutul secolului XX. 


Menţiuni 


Mulţumiri Institutul Pontifical de Muzică Sacră din Roma și Profesorului 
Silvano Presciuttini pentru contribuţia adusă la alcătuirea acestui articol. 

